Nordens største brintfabrik skal ligge i Fredericia – i hvert fald hvis det står til oliegiganten Shell, som har indgået et strategisk samarbejde med den danske virksomhed Everfuel med det fælles mål at bygge et power-to-X-anlæg i den jyske by.

Power-to-X-anlæg bliver betragtet som en nøgleteknologi i forhold til at udskifte fossile brændsler i transportmidler som skibe, lastbiiler og fly med strøm fra vedvarende energi.

Teknologien fungerer ved at omdanne strøm fra vedvarende energikilder til brint ved hjælp af elektrolyse. Herfra kan det omdannes videre til brændsler enten i flydende form eller som gas - eventuelt med tilsætning af CO2 eller kvælstof.

»Det er et vigtigt skridt i den grønne omstilling, som gør det muligt at kombinere grøn strøm med fleksibel grøn brintproduktion, så vindmøllestrøm kan gemmes fra når det blæser, til når der er behov for energien,« lyder det fra de nye samarbejdspartnere i en pressemeddelelse.

Største brintanlæg i norden

De to virksomheder har planer om at starte første fase af byggeriet omkring 2022, og her vil Everfuel bygge et 20 MW elektrolyseanlæg. Den endelige målsætning er, at anlægget skal have en kapacitet på op mod 1 GW.

Power-to-X-anlægget skal bygges på et jordareal tæt på et af Shells danske olieraffinaderier, og her bruges brint allerede i raffineringsprocessen. I øjeblikket bliver den fremstillet ved hjælp af gas, men det kan ændre sig, når det nye anlæg skal producere brint fra vedvarende energikilder. Shells raffinaderi vil nemlig kunne aftage den største del af power-to-X-anlæggets brintproduktion, forklarer virksomheden.

»Samarbejdet vil etablere det absolut største brintanlæg af sin slags i Norden, som blandt andet vil gøre raffinaderiet stærkt rustet til at matche de krav til grønne flydende brændstoffer, fremtiden vil bringe. Det vil eksempelvis ske ved at kunne lagre og udnytte store mængder af vindenergi, som dermed gør det flydende brændstof grønnere,« lyder det i pressemeddelelsen.

Når power-to-X-anlægget er fuldt udbygget vil det ifølge Shell og Everfuel have en kapacitet, der svarer til, at Shells raffinaderi vil kunne omstilles til vedvarende energi og forsyne 3-4000 såkaldte fuel cell busser og lastbiler med brint på daglig basis.

Brintlager skal være buffer

Udover anlægget vil virksomhederne også opføre et tilhørende centralt brintlager, hvor der kan opbevares brint til tidspunkter, hvor produktionen af vedvarende energi ikke er høj.

I første omgang vil lageret kunne rumme 10 tons brint, hvilket svarer til fem dages leverance til Shells raffinaderi, eller til 170.000 kilometers kørsel i en brintbus eller -lastbil.

Brintlageret vil desuden kunne bruges til at forsyne datacentre i området med grøn energi på tidspunkter, hvor der ellers ikke er sol eller vind. Hvis der bliver behov for det, vil brintlageret ifølge virksomheder kunne »udvides betydeligt« senere hen.

Behov for støttekroner

Inden byggeriet føres ud i livet, har Shell og Everfuel i fællesskab ansøgt om støttekroner fra Energistyrelsens pulje til energilagring, men hvis projektet bliver en realitet, er der ifølge Fredericias borgmester Jacob Bjerregaard lagt op til jubel i den jyske by.

»Igangsættelsen af produktion og lagring af vedvarende energi i form af brint i storskala er en positiv historie for Fredericia, der vil kunne bidrage til, at vi kan tiltrække spændende og grønne arbejdspladser, og det gør mig naturligvis både glad og stolt, når A/S Dansk Shell sammen med Everfuel øjner muligheder for store investeringer i den grønne omstilling i vores kommune,« siger Jacob Bjerregaard (S) ifølge pressemeddelelsen.